CELEX: 32022D0219
Language: da
Date: 2022-02-11 00:00:00
Title: Kommissionens gennemførelsesafgørelse (EU) 2022/219 af 11. februar 2022 om fastsættelse af en forretningsorden for prøvelse efter artikel 22, stk. 1, i Rådets forordning (EF) nr. 58/2003 af lovligheden af forvaltningsorganers retsakter, der skader en tredjepart, og som er blevet forelagt for Kommissionen af en person, der er umiddelbart eller individuelt berørt

18.2.2022   
               
               
                  DA
               
               
                  Den Europæiske Unions Tidende
               
               
                  L 37/46
               
            
         KOMMISSIONENS GENNEMFØRELSESAFGØRELSE (EU) 2022/219
         af 11. februar 2022
         om fastsættelse af en forretningsorden for prøvelse efter artikel 22, stk. 1, i Rådets forordning (EF) nr. 58/2003 af lovligheden af forvaltningsorganers retsakter, der skader en tredjepart, og som er blevet forelagt for Kommissionen af en person, der er umiddelbart eller individuelt berørt
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 58/2003 (1), særlig artikel 22, stk. 1, og
         ud fra følgende betragtninger:
         
                     (1)
                  
                  
                     Det fremgår af artikel 22, stk. 1, i forordning (EF) nr. 58/2003, at Kommissionen kan anmodes om at prøve lovligheden af enhver retsakt fra et forvaltningsorgan, som skader en tredjepart.
                  
               
                     (2)
                  
                  
                     Efter at have gennemgået den berørte tredjemands argumenter og forvaltningsorganets bemærkninger, skal Kommissionen træffe afgørelse inden for en frist på to måneder.
                  
               
                     (3)
                  
                  
                     I sin endelige afgørelse, der træffes i medfør af artikel 22, stk. 3, i forordning (EF) nr. 58/2003, opretholder Kommissionen enten forvaltningsorganets retsakt eller pålægger forvaltningsorganet at ændre den (enten helt eller delvist).
                  
               
                     (4)
                  
                  
                     Forvaltningsorganet skal træffe de foranstaltninger, der er nødvendige for at efterkomme Kommissionens afgørelse, jf. artikel 22, stk. 4, i forordning (EF) nr. 58/2003.
                  
               
                     (5)
                  
                  
                     Kommissionen kan efter et frit skøn suspendere gennemførelsen af den anfægtede retsakt eller anordne foreløbige forholdsregler, hvis klagerens rettigheder risikerer at blive bragt i fare.
                  
               
                     (6)
                  
                  
                     På grundlag af de indhøstede erfaringer er det nødvendigt at fastsætte en forretningsorden for legalitetskontrol af forvaltningsorganernes retsakter i henhold til artikel 22, stk. 1, i forordning (EF) nr. 58/2003.
                  
               
                     (7)
                  
                  
                     Forretningsordenen finder ikke anvendelse på sager, som Kommissionen af egen drift tager op til behandling i medfør af artikel 22, stk. 2, i forordning (EF) nr. 58/2003, eller på sager, der vedrører retsakter, som medlemsstaterne forelægger for Kommissionen i henhold til forordningens artikel 22, stk. 1.
                  
               
                     (8)
                  
                  
                     Denne forretningsorden suppleres af bilaget til Kommissionens afgørelse om retningslinjer for oprettelse og drift af forvaltningsorganer, der finansieres over EU-budgettet og andre kilder.
                  
               VEDTAGET DENNE AFGØRELSE:
         
            Artikel 1
            Forretningsordenen for Kommissionens kontrol med lovligheden af forvaltningsorganernes retsakter i henhold til artikel 22, stk. 1, i forordning (EF) nr. 58/2003 er fastsat i bilaget.
         
         
            Artikel 2
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 11. februar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EFT L 11 af 16.1.2003, s. 1.
      
      
         
            BILAG
            Forretningsorden for prøvelse efter artikel 22, stk. 1, i forordning (EF) nr. 58/2003 af lovligheden af forvaltningsorganers retsakter, der skader en tredjepart, og som er blevet forelagt for Kommissionen af en person, der er umiddelbart eller individuelt berørt
            
               Artikel 1
               Genstand
               
                  1.   Denne forretningsorden finder anvendelse på klager, der indbringes for Kommissionen af en umiddelbart eller individuelt berørt person (»klageren«) i medfør af artikel 22, stk. 1, i forordning (EF) nr. 58/2003 med henblik på at få prøvet lovligheden af en retsakt som omhandlet i artikel 2, stk. 1, i nærværende forretningsorden (»proceduren for legalitetskontrol«).
               
               
                  2.   Nærværende forretningsorden gælder ikke for sager, som Kommissionen af egen drift tager op til behandling, jf. artikel 22, stk. 2, i forordning (EF) nr. 58/2003, eller for retsakter, som medlemsstaterne forelægger for Kommissionen i henhold til forordningens artikel 22, stk. 1.
               
            
            
               Artikel 2
               Anvendelsesområde
               
                  1.   Proceduren for legalitetskontrol omfatter følgende dispositioner, der foretages af et forvaltningsorgan i dets egenskab af administrativ myndighed:
                  
                              a)
                           
                           
                              afslag på en ansøgning om tilskud
                           
                        
                              b)
                           
                           
                              afvisning af et bud eller en anmodning om deltagelse i et bud, der er indgivet inden for rammerne af en udbudsprocedure
                           
                        
                              c)
                           
                           
                              afslag på en ansøgning, der er indgivet i forbindelse med en priskonkurrence
                           
                        
                              d)
                           
                           
                              afslag på at godkende en retlig enhed eller specifik retlig status i deltagerregistret samt vurderinger af ansøgernes finansielle eller operationelle kapacitet.
                           
                        
               
                  2.   Proceduren for legalitetskontrol er begrænset til en prøvelse af, om der foreligger følgende:
                  
                              a)
                           
                           
                              retlige og formelle fejl, såsom fejl i forbindelse med vurderingen, eller utilstrækkelig begrundelse for den retsakt, der er undergivet legalitetskontrol
                           
                        
                              b)
                           
                           
                              åbenbart urigtige skøn, som påvirker det samlede indhold af den retsakt, der er undergivet legalitetskontrol
                           
                        
                              c)
                           
                           
                              faktuelle fejl, der påvirker den retsakt, der er undergivet legalitetskontrol, i sin helhed
                           
                        
                              d)
                           
                           
                              magtfordrejning.
                           
                        
               
                  3.   Proceduren for legalitetskontrol omfatter ikke spørgsmål, der ligger inden for forvaltningsorganets skønsmargen, f.eks. vurdering af forslagenes, ansøgningernes eller tilbuddenes kvalitet.
               
            
            
               Artikel 3
               Kompetent tjenestegren
               Den tjenestegren, der er ansvarlig for legalitetskontrollen, er det generaldirektorat, der har til opgave at uddelegere budgettet for et program eller en del af et program, til det pågældende forvaltningsorgan.
            
            
               Artikel 4
               Kvittering for modtagelse og registrering
               
                  1.   Modtagelsen af anmodningen om legalitetskontrol bekræftes ved en kvittering for modtagelsen, der registreres.
               
               
                  2.   Kun fuldstændige anmodninger registreres. Anmodningerne om legalitetskontrol anses for fuldstændige, hvis de opfylder følgende betingelser:
                  
                              a)
                           
                           
                              de er indgivet skriftligt
                           
                        
                              b)
                           
                           
                              de er sendt via de(n) administrative kanal(er), der er angivet i den anfægtede retsakt
                           
                        
                              c)
                           
                           
                              det er muligt at identificere klageren, den anfægtede retsakt og begrundelsen for klagen.
                           
                        
               
                  3.   Anmodningen må højst omfatte 7 000 tegn (inklusive mellemrum, linje og feed).
               
               
                  4.   Hvis anmodningen er ufuldstændig eller overstiger det maksimale antal tegn, jf. stk. 3, anmoder den kompetente tjenestegren klageren om at supplere eller tilpasse den inden for en frist på to uger. Registrering finder sted efter indgivelsen af den fuldstændige anmodning.
               
               
                  5.   Hvis klageren ikke supplerer eller tilpasser anmodningen inden for fristen på to uger, anses anmodningen for at være trukket tilbage, og sagen afsluttes.
               
            
            
               Artikel 5
               Antagelse til behandling
               Anmodninger om legalitetskontrol kan antages til realitetsbehandling, hvis de opfylder følgende betingelser:
               
                           a)
                        
                        
                           de er indgivet af en fysisk eller juridisk person, der er direkte eller individuelt berørt af den anfægtede retsakt
                        
                     
                           b)
                        
                        
                           de er indgivet inden for en måned efter den dato, hvor klageren fik kendskab til den anfægtede retsakt
                        
                     
                           c)
                        
                        
                           de vedrører retsakter, der henhører under anvendelsesområdet for artikel 22, stk. 1, i forordning (EF) nr. 58/2003.
                        
                     
            
               Artikel 6
               Anmodninger om præcisering og yderligere oplysninger
               
                  1.   Hvis anmodningen om legalitetskontrol er uklar, eller hvis der er behov for yderligere oplysninger, anmoder den kompetente tjenestegren klageren om at præcisere anmodningen eller forelægge sådanne yderligere oplysninger inden for fem arbejdsdage.
               
               
                  2.   Anmodninger om præcisering eller supplerende oplysninger berettiger ikke klageren til at angive nye grunde eller fremføre nye argumenter, medmindre disse er baseret på nye oplysninger eller ny dokumentation, som klageren først fik kendskab til efter indgivelsen af anmodningen om legalitetskontrol.
               
            
            
               Artikel 7
               Parallelle klager
               
                  1.   Hvis anmodningen om legalitetskontrol er indgivet sideløbende med en anmodning om en fornyet gennemgang af sagen i forvaltningsorganet, og begge anmodninger vedrører samme retsakt fra forvaltningsorganet, suspenderes proceduren for legalitetskontrol, indtil forvaltningsorganets interne gennemgang er afsluttet.
               
               
                  2.   Hvis den fornyede gennemgang i forvaltningsorganet munder ud i, at den anfægtede retsakt opretholdes, genoptages proceduren for legalitetskontrol, hvis klageren inden for en måned fra datoen for forvaltningsorganets bekræftelse af den anfægtede retsakt tilkendegiver, at han eller hun fastholder anmodningen om legalitetskontrol.
                  Hvis klageren fastholder anmodningen, omfatter legalitetskontrollen både den oprindeligt anfægtede retsakt og den retsakt, som forvaltningsorganet har udstedt efter den interne gennemgang af sagen.
                  Hvis klageren ikke fastholder anmodningen, anses den for at være frafaldet, og sagen afsluttes uden yderligere varsel.
               
               
                  3.   Hvis forvaltningsorganets fornyede gennemgang af sagen munder ud i, at den anfægtede retsakt ophæves, anses proceduren for legalitetskontrol for at være uden genstand, og sagen afsluttes uden yderligere varsel.
               
            
            
               Artikel 8
               Opsættende virkning og foreløbige forholdsregler
               
                  1.   Proceduren for legalitetskontrol har kun opsættende virkning, såfremt Kommissionen beslutter det.
               
               
                  2.   Anmodninger om foreløbige forholdsregler og suspension af gennemførelsen af den anfægtede retsakt træffes af Kommissionen under hensyn til karakteren af den anfægtede retsakt, sandsynligheden for, at klagen tages til følge, og sagens eventuelle hastende karakter.
               
               
                  3.   Gennemførelsen af den anfægtede retsakt suspenderes ikke, eller der anordnes ikke foreløbige forholdsregler, såfremt klagerens rettigheder opretholdes eller kan opretholdes, indtil der foreligger en afgørelse.
               
               
                  4.   Hvis gennemførelsen af den anfægtede retsakt suspenderes, eller der anordnes foreløbige forholdsregler, træffer forvaltningsorganet alle nødvendige foranstaltninger for at efterkomme sådanne afgørelser.
               
            
            
               Artikel 9
               Bemærkninger fra forvaltningsorganet
               
                  1.   Anmodningen om legalitetskontrol sendes til forvaltningsorganet efter dens registrering. Forvaltningsorganet opfordres til at fremsætte sine bemærkninger inden for 5 arbejdsdage.
               
               
                  2.   Hvis der er behov for yderligere oplysninger, opfordres forvaltningsorganet til at præcisere sine bemærkninger.
               
            
            
               Artikel 10
               Frist for at træffe afgørelse
               
                  1.   Kommissionens afgørelse efter afslutning af legalitetskontrollen meddeleles klageren og forvaltningsorganet senest to måneder efter datoen for registreringen eller, i tilfælde af parallelle klager, jf. artikel 7, efter at suspensionen af anmodningen om legalitetskontrol er ophørt.
               
               
                  2.   En afgørelse, der meddeles efter udløbet af fristen på to måneder, træder i stedet for en eventuel stiltiende afvisning som omhandlet i artikel 22, stk. 1, tredje afsnit, i forordning (EF) nr. 58/2003.
               
            
            
               Artikel 11
               Vurdering og beslutningsproces
               
                  1.   Der skal til enhver tid sikres en retfærdig, gennemsigtig og upartisk sagsbehandling under behørig hensyntagen til fortrolige oplysninger. Al kommunikation skal ske skriftligt og begrænses til præcisering af parternes bemærkninger. Der finder ingen mundtlige forhandlinger sted.
               
               
                  2.   Afgørelsen træffes i overensstemmelse med artikel 12-16 i Kommissionens forretningsorden (1). Alle afdelinger i Kommissionen, der har en berettiget interesse i afgørelsen, inddrages som led i en formel høring af andre tjenestegrene i overensstemmelse med artikel 23 i nærværende forretningsorden.
               
               
                  3.   Lovligheden af den anfægtede retsakt vurderes på grundlag af begge parters argumenter.
               
               
                  4.   Kommissionens afgørelse kan gå ud på:
                  
                              a)
                           
                           
                              at anmodningen om legalitetskontrol afvises
                           
                        
                              b)
                           
                           
                              at klagen forkastes som ugrundet, da der ikke er noget, der tilsiger, at den anfægtede retsakt er retsstridig
                           
                        
                              c)
                           
                           
                              at forvaltningsorganets afgørelse tiltrædes, da den eller de konstaterede fejl ikke havde nogen indflydelse på organets endelige afgørelse
                           
                        
                              d)
                           
                           
                              at klageren får medhold i sagen.
                           
                        
               
                  5.   I de i litra a), b) og c) omhandlede tilfælde opretholdes den anfægtede retsakt. I det i litra d) omhandlede tilfælde ophæves den anfægtede retsakt.
               
               
                  6.   Kommissionens afgørelse omfatter ikke spørgsmål vedrørende lovligheden af den anfægtede retsakt, som klageren ikke har rejst, og som Kommissionen alene er blevet opmærksom på som led i legalitetskontrollen.
               
               
                  7.   Kommissionens afgørelse kan indeholde specifikke instrukser til forvaltningsorganet om de foranstaltninger, der er nødvendige for at følge op på afgørelsen.
               
            
            
               Artikel 12
               Underretning og opfølgning
               
                  1.   Kommissionen underretter klageren og forvaltningsorganet om afgørelsen.
               
               
                  2.   Hvis Kommissionen ophæver den anfægtede retsakt, træffer forvaltningsorganet straks de foranstaltninger, der er nødvendige for at efterkomme afgørelsen. Forvaltningsorganet underretter den kompetente tjenestegren om gennemførelsen af afgørelsen.
               
               
                  3.   Der føres tilsyn med gennemførelsen og om nødvendigt udøves der kontrol af den kompetente tjenestegren i overensstemmelse med afgørelsen om uddelegering af beføjelser til organet.
               
            
            
               (1)  C(2000) 3614 (EFT L 308 af 8.12.2000, s. 26).